વરણાગિયો કડવો કણબીની જુવાન છોડીઓનાં મનનો ઊંડો પારખું. સાચો પારેખ, પણ કટકી ‘સોનું” ચોરવાનું કામ એનું નહીં. એનાં એકે એક કામમાં માભો પહેલો. કચરા જેવી સાવ ઘસાઈ ચૂકેલી અને એક જ જગ્યાએ પીન ફર્યો રાખે તેવી રેકર્ડોની વચ્ચે હળવે રહીને એક માત્ર નવી રેકર્ડ ચડાવી દે. ‘નાગિન’નું ગીત - મન ડોલે મેરા તન ડોલે. મેરે દિલ કા ગયા કરાર- વાળું ગીત સાંભળી માંડવે ગીત ગાતી છોકરીઓ ગાતી થંભી જાય. એલી એય કાન્તુડી, મૂઈ હાંભર્ય તો... મન ડોલે - તન ડોલેવાળું ગાણું ! હજી તો છોડીઓ ગીત ગાવાનું ભૂલીને ગાણું સાંભળવામાં તલ્લીન થઈ હોય ત્યાં જ કડવો અચાનક રેકર્ડ ફેરવી નાખે ને બીજી નકામી ચડાવી દે. પછી કેવન્ડરના ધુમાડા કાઢતો પોતાના આઇડિયાની અસરની રાહ જોતો રહે.